Oud-polisieman en nog ŉ verdagte vas oor beweerde renosterstropery-geldTwee mans, waaronder ŉ voormalige polisieman, is Dinsdag in Middelburg in Mpumalanga in hegtenis geneem nadat R3 miljoen, wat vermoedelik gesteel is, in hulle besit gevind is. ŉ Polisiewoordvoerder, kapt. Leonard Hlathi, sê die twee mans se motor is Dinsdagoggend gedurende ŉ roetine ondersoek afgetrek op die N4. “Die polisie het R3 miljoen in die motor se kattebak gevind. Daar is ook genetiese dieremateriaal in die motor gevind”. Hlathi sê die verdagtes kon nie verduidelik waar die geld of die dieremateriaal vandaan kom nie. Hlathi sê die polisie vermoed dat die twee verdagtes deel is van ŉ renosterstropery-sindikaat. Die verdagtes word aangekla van korrupsie en geldwassery en sal binnekort in die Middelburg landdroshof verskyn.